Mose wo Farao si kaa e be e ngɔ bae hu. Se loko e maa je Farao ngɔ ɔ, e de lɛ ke: 'Nyɔ nɛ ɔ mi ɔ, bitɛte fɛɛ bitɛte nɛ ngɛ Ijipt ɔ ma gbo, kɛ je Farao bitɛte ɔ nɔ, kɛ yaa si nyɔguɛ ɔmɛ a bitɛtehi a nɔ.'
Yehowa de Israel bi ɔmɛ ke a ye niye ní slɔɔto ko. E de mɛ ke: 'Nyɛɛ gbe apletsi loo jijɔ nɛ ye jeha kake, nɛ nyɛɛ ngɔ muɔ ɔ eko kɛ kpa sinya tso ɔmɛ a he. Nyɛɛ sã lo ɔ, nɛ nyɛɛ ngɔ abolo kplolo kɛ ye. Nyɛ dla nyɛ he, nyɛɛ wo tokota, nɛ nyɛɛ pee klaalo. Ma ha nyɛ maa ye nyɛ he nyɔ nɛ ɔ mi.' Hyɛ bɔ nɛ Israel bi ɔmɛ a bua maa jɔ ha.
Jamɛ a nyɔ ɔ mi ɔ, Yehowa bɔfo ko ya we fɛɛ we mi ngɛ Ijipt. Bitɛtehi nɛ a ngɛ wehi nɛ a kɛ muɔ kpa we a he ɔ mi ɔ gbo. Se bɔfo ɔ be wehi nɛ a kɛ muɔ diki he ɔ he. Ijipt bitɛtehi nɛ a je sikatsɛmɛ a weku mi, kɛ ni nɛmɛ nɛ a je ohiatsɛmɛ a weku mi ɔ tsuo gbo. Se Israel bi ɔmɛ lɛɛ a bimɛ ɔmɛ ekoeko gbo we.
Farao bitɛte ɔ po gbo. Piɔ lɛɛ Farao na kaa e be nyɛe hu. Amlɔ nɔuu nɛ e de Mose kɛ Aaron ke: 'Nyɛɛ pee esɔ nɛ nyɛɛ je hiɛ ɔ kɛ ho. Nyɛɛ ho nɛ nyɛ ya ja nyɛ Mawu ɔ. Nyɛɛ kɛ nyɛ lohwe ɔmɛ nɛ ho!'
Israel bi ɔmɛ je Ijipt jamɛ a nyɔ ɔ mi ɔ. Jamɛ a be ɔ mi ɔ, nyɔhiɔ ɔ je kpo wawɛɛ. A nyɛɛ ngɛ weku nya weku nya, kɛ wɛtso nya wɛtso nya. Nyumu ɔmɛ a hiɛmi ji 600,000, nɛ yihi, kɛ jokuɛwi fuu hu piɛɛ he. Ni kpahi hu piɛɛ a he nɛ tsa pi Israel bi ji mɛ. Mɛ hu a suɔ nɛ a ya ja Yehowa. Jehanɛ lɛɛ Israel bi ɔmɛ ye a he kulaa!
Daa jeha a, a yeɔ niye ní nɛ ngɛ slɔɔto nɛ Yehowa de mɛ ke a ye ɔ, nɛ a kɛ kaiɔ bɔ nɛ Yehowa plɛ kɛ kpɔ mɛ ɔ. A tsɛɛ nɔ́ nɛ ɔ ke He Tsɔmi.
"Yi mi tomi tutuutu he je nɛ i ha nɛ o ngɛ wami mi ɔ ji nɛ ɔ nɛ: konɛ ma je ye he wami ɔ kpo ngɛ o blɔ fa mi, bɔ nɛ pee nɛ ma ha nɛ a jaje ye biɛ ɔ ngɛ zugba a nɔ tsuo."—Roma Bi 9:17